**РЕГУЛАТИВА ЗА СПРОВЕДУВАЊЕ (ЕУ) 2022/1253 НА КОМИСИЈАТА**

**од 19 јули 2022 година**

**за коригирање на Регулативата (ЕУ) бр. 748/2012 во однос на отстапувања од одредени барања воведени со Делегираната регулатива (ЕУ) 2022/201**

ЕВРОПСКАТА КОМИСИЈА,

имајќи го предвид Договорот за функционирањето на Европската Унија,

имајќи ја предвид Регулативата (ЕУ) 2018/1139 на Европскиот парламент и на Советот од 4 јули 2018 година за заеднички правила во областа на цивилното воздухопловство и за основање Агенција на Европската Унија за безбедност на воздухопловството, и за изменување на Регулативите (ЕЗ) бр. 2111/2005, (ЕЗ) бр. 1008/2008, (ЕУ) бр. 996/2010, (ЕУ) бр. 376/2014 и Директивите 2014/30/ЕУ и 2014/53/ЕУ на Европскиот парламент и на Советот и за укинување на Регулативите (ЕЗ) бр. 552/2004 и (ЕЗ) бр. 216/2008 на Европскиот парламент и на Советот и на Регулативата (ЕЕЗ) бр. 3922/91 на Советот [(](#bookmark2)[[1]](#footnote-1)[)](#bookmark2), а особено член 62(14) од истата,

со оглед на тоа што:

(1) Регулативата (ЕУ) бр. 748/2012 на Комисијата ([[2]](#footnote-2)) ги утврдува заедничките технички барања за проектирање и производство на цивилни воздухоплови, како и мотори, елиси и делови што треба да се инсталираат во нив.

(2) Во согласност со точка 3.1(б) од Анекс II кон Регулативата (ЕУ) 2018/1139, проектантските и производствените организации, како што е соодветно на видот на преземената активност и големината на организацијата, мора да спроведат и одржуваат систем на управување, за да се осигури усогласеност со суштинските барања утврдени во тој анекс, да се управува со безбедносните ризици и да се цели кон континуирано подобрување на тој систем.

(3) Согласно Анекс 19 на Конвенцијата за меѓународно цивилно воздухопловство, потпишана во Чикаго на 7 декември 1944 година („Чикашката конвенција“), надлежните органи треба од одобрените организации кои проектираат и произведуваат цивилни воздухоплови, како и мотори, елиси и делови што треба да се инсталираат во нив, да бараат да воспостават систем за управување со безбедноста.

(4) Делегираната регулатива (ЕУ) 2022/201 ([[3]](#footnote-3)) на Комисијата воведе систем за управување за сите одобрени проектантски и производствени организации кои спаѓаат во опсегот на Анекс I кон Регулативата (ЕУ) бр. 748/2012 со цел усогласување со меѓународните стандарди и препорачаните практики на Меѓународната организација за цивилно воздухопловство („ICAO“) утврдени во Анекс 19 на Чикашката конвенција.

(5) Регулативата за спроведување (ЕУ) 2022/203 на Комисијата ([[4]](#footnote-4)) воведе систем за управување и системи за известување за настани што треба да ги воспостават надлежните органи.

(6) Делегираната регулатива (ЕУ) 2022/201 и Регулативата за спроведување (ЕУ) 2022/203 ги изменија, соодветно, член 8 и член 9 од Регулативата (ЕУ) бр. 748/2012. Измените предвидуваат преодни периоди до 7 март 2025 година за проектантските и производствените организации за да го коригираат секоj наод за неусогласеност поврзан со барањата што беа воведени со Делегираната регулатива (ЕУ) 2022/201 во Анекс I кон Регулативата (ЕУ) бр. 748/2012 година.

(7) Донесениот текст со кој се изменува член 9 од Регулативата (ЕУ) бр. 748/2012, погрешно упатува на Регулативата за спроведување (ЕУ) 2022/203, наместо на Делегираната регулатива (ЕУ) 2022/201.

(8) Дополнително, текстот со кој се изменува член 9 од Регулативата (ЕУ) бр. 748/2012 не го зема предвид фактот дека само ограничен збир барања воведени со Делегираната регулатива (ЕУ) 2022/201, главно барањата за известување и водење евиденција, се применуваат за организации кои произведуваат производи, делови или уреди без уверение за одобрување кои поседуваат писмо за согласност и дека тоа писмо за согласност важи само за ограничен период. Затоа, преодниот период до 7 март 2025 година за коригирање на наодите за неусогласеност поврзани со барањата што беа воведени со Делегираната регулатива (ЕУ) 2022/201 не е релевантен за тие организации. Така, со цел да се обезбеди конзистентност со датумот на применливост на Делегираната регулатива (ЕУ) 2022/201, организациите за кои е издадено писмото за согласност на или пред 7 март 2023 година, не треба да се бара да се усогласат со барањата воведени со Делегираната регулатива (ЕУ) 2022/201.

(9) Затоа, Регулативата (ЕУ) бр. 748/2012 треба соодветно да се коригира.

(10) Мерките предвидени во оваа регулатива се во согласност со мислењето на комитетот формиран во согласност со член 127(1) од Регулативата (ЕУ) 2018/1139,

ЈА ДОНЕСЕ ОВАА РЕГУЛАТИВА:

*Член 1*

Во член 9 од Регулативата (ЕУ) бр. 748/2012, ставовите 5 и 6 се заменуваат со следново:

„5. По пат на отстапување од точките 21.Б.225(г)(1) и (2) од Анекс I (Дел 21), производствената организација која поседува важечко уверение за одобрување издадено во согласност со Анекс I (Дел 21) може да ги коригира, до 7 март 2025 година, сите наоди за неусогласеност поврзани со барањата од Анекс I воведени со Делегираната регулатива (ЕУ) 2022/201 на Комисијата (\*).

Доколку по 7 март 2025 година организацијата не ги затворила тие наоди, уверението за одобрување се повлекува, ограничува или суспендира целосно или делумно.

6. По пат на отстапување од точка 21.A.125В(а)(1) од Анекс I (Дел 21), од организација која произведува производи, делови или уреди без уверение за одобрување и која поседува важечко писмо за согласност издадено на или пред 7 март 2023 година во согласност со Анекс I (Дел 21) не се бара да ги исполнува релевантните барања од Анекс I воведени со Делегираната регулатива (ЕУ) 2022/201.

(\*) Делегирана регулатива (ЕУ) 2022/201 на Комисијата од 10 декември 2021 година за изменување на Регулативата (ЕУ) бр. 748/2012 во однос на системите за управување и системите за известување за настани што треба да ги воспостават проектантските и производствените организациите, како и постапките што ги применува Агенцијата и за коригирање на таа регулатива (Сл. весник L 33, 15.2.2022 година, стр. 7).“.

*Член 2*

Оваа регулатива влегува во сила на дваесеттиот ден од денот на нејзиното објавување во *Службениот весник на Европската Унија*.

Се применува од 7 март 2023 година.

Оваа регулатива е целосно обврзувачка и директно применлива во сите земји членки.

Брисел, 19 јули 2022 година.

*За Комисијата*

*Претседател*

Урсула ФОН ДЕР ЛАЈЕН

1. Сл. весник L 212, 22.8.2018 година, стр. 1. [↑](#footnote-ref-1)
2. Регулатива (ЕУ) бр. 748/2012 на Комисијата од 3 август 2012 година за утврдување правила за спроведување за пловидбеноста и еколошката сертификација на воздухоплови и сродни производи, делови и уреди, како и за сертификација на проектантски и производствени организации (Сл. весник L 224, 21.8.2012 година, стр. 1). [↑](#footnote-ref-2)
3. Делегирана регулатива (ЕУ) 2022/201 на Комисијата од 10 декември 2021 година за изменување на Регулативата (ЕУ) бр. 748/2012 во однос на системите за управување и системите за известување за настани што треба да ги воспостават проектантските и производствените организации, како и процедурите што ги применува Агенцијата, и коригирање на таа Регулатива (Сл. весник L 33, 15.2.2022 година, стр. 7). [↑](#footnote-ref-3)
4. Регулатива за спроведување (ЕУ) 2022/203 на Комисијата од 14 февруари 2022 година за изменување на Регулативата (ЕУ) бр. 748/2012 во однос на системите за управување и системите за известување за настани што треба да ги воспостават што треба да се воспостават од надлежните органи и за коригирање на Регулативата бр. 748/2012 во однос на издавањето на уверенија за преглед на пловидбеноста (Сл. весник L 33, 15.2.2022 година, стр. 46). [↑](#footnote-ref-4)